Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun direktiivin 94/55/EY muuttamisesta"



Virallinen lehti nro C 329 , 17/11/1999 s. 0010 - 0011



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi vaarallisten aineiden tiekuljetuksia koskevan jäsenvaltioiden lainsäädännön lähentämisestä annetun direktiivin 94/55/EY muuttamisesta"(1) (1999/C 329/03) Neuvosto päätti 7. kesäkuuta 1999 Euroopan yhteisön perustamissopimuksen 71 artiklan 1 kohdan c luetelmakohdan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 20. heinäkuuta 1999. Esittelijä oli Helmut Giesecke. Talous- ja sosiaalikomitea hyväksyi 22. ja 23. syyskuuta 1999 pitämässään 366. täysistunnossa (syyskuun 22. päivän kokouksessa) seuraavan lausunnon äänin 89 puolesta kahden äänestäessä vastaan. 1. Johdanto 1.1. Euroopan unionin kaikkien jäsenvaltioiden kansalaiset seuraavat hyvin tarkasti vaarallisten aineiden kuljetuksia ja niitä koskevia toimenpiteitä. 1.2. Komission ehdotuksella on tarkoitus varmistaa vaarallisten aineiden tiekuljetuksia koskevat turvallisuus- ja laatustandardit. 1.3. Ehdotus liittyy direktiiviin 94/55/EY, jota ei ole toistaiseksi pystytty panemaan täysimittaisesti täytäntöön. 1.4. Tärkein ongelma on se, ettei Euroopan standardointikomitea CEN ole antanut direktiivissä 94/55/EY asetetussa määräajassa EY:n laajuisia standardeja luokkaan 2 kuuluvien kaasujen kuljetukseen tarkoitetuista astioista ja säiliöistä. 1.5. Näitä kaasuja kuljetetaan kuorma-autoissa esim. savukkeensytyttimissä, suihkepulloissa, retkikeittimissä, kotitalouksien lämmityspolttoaineena ja teollisuuskaasuina. 1.6. Kaikilla jäsenvaltioilla on ollut elinkeino- ja liikennelainsäädännössään jo noin 80 vuoden ajan erilaisia säännöksiä luokkaan 2 kuuluvien vaarallisten aineiden (kaasujen) pakkauksesta ja kuljettamisesta. 1.7. Nämä kansalliset säännökset voivat vaihdella jo teknisiltä määräyksiltään huomattavasti erityisesti ilmastotekijöiden vuoksi (esim. Suomen ja Kreikan välillä). Tämän vuoksi tarvitaan yhteinen eurooppalainen standardi. 1.8. Standardointitoimet koskevat kaikkien jäsenvaltioiden hallituksia ja toimialajärjestöjä. Siksi jokaisessa jäsenvaltiossa tarvitaan huomattavia koordinointitoimia. 1.9. Jäsenvaltiotason samoin kuin yhteisötason järjestöjen ehdotukset tulee sovittaa yhteen, mikä ei ole helppoa, sillä osapuolien etunäkökohdat ovat hyvin erilaisia. Tästä huolimatta komitea ei voi ymmärtää, ettei CEN-standardia ole vielä saatu aikaan, vaikka turvallisuus- ja ympäristönäkökohdat sitä vaativat. 2. Komission direktiiviehdotus 2.1. Edellä esitetyistä syistä komissio haluaa jatkaa direktiivissä 94/55/EY asetettuja määräaikoja. 2.2. Komissio sekä ehdottaa itse uusia määräaikoja että viittaa direktiivin 9 artiklan mukaiseen "sopeuttamiskomiteaan", joka päättää monimutkaisissa kysymyksissä määräpäivien lykkäämisestä. 2.3. Täydentävän ehdotuksen mukaan jäsenvaltioiden sisäisiin kuljetuksiin voidaan edelleen soveltaa "tilapäisen kuljetuksen" ehtoja. 3. Yleistä 3.1. Edellä esitetyistä syistä komission direktiiviehdotus on tarkoituksenmukainen ja kannatettava. 3.2. Komitea suosittaa, että jäsenvaltiot saavat soveltaa paikalliskuljetuksissa erityisistä syistä tiukempia standardeja kuin mitä vaarallisten aineiden kansainvälisistä tiekuljetuksista tehdyn eurooppalaisen sopimuksen (ADR-sopimuksen) määräyksissä säädetään. Tällä edistetään myös tie- ja rautatieliikenteen yhtäläisiä edellytyksiä. 3.3. Koska kuitenkin myös väljemmät vaatimukset ovat mahdollisia, komitea vaatii, että komissio selventää, mitä se tarkoittaa "paikallisilla kuljetuksilla". Käsitettä ei saa missään tapauksessa laajentaa kattamaan suurta osaa jakelualueesta. 3.4. Menneisyydessä syntyneiden erilaisten vaaratilanteiden vuoksi komitea edellyttää, että toimivaltaiset hallitukset myöntävät poikkeuslupia tilapäisille kuljetuksille erittäin tiukoin perustein. 4. Erityistä 4.1. Direktiiviehdotuksella korvattavassa 6 artiklan 9 kohdassa kielletään paikallisia kuljetuksia koskevilla poikkeusmääräyksillä harjoitettava syrjintä. Komitea vaatii, että 6 artiklan 11 kohdassa mainittujen tilapäisten kuljetusten poikkeusehtoihin sovelletaan samanlaista kieltoa. 4.2. Nykytilannetta kuvaavassa ehdotuksen osassa todetaan, että tämän direktiivin oli määrä tulla voimaan jo 1. tammikuuta 1999 mennessä. 4.3. Koska näin ei tapahtunut, sovelletaan edelleen jäsenvaltioiden kansallista lainsäädäntöä. 4.4. Komitea ymmärtää komission odottavan asenteen direktiiviehdotuksen julkaisun yhteydessä, mutta katsoo, että ehdotus tehoaa ajoissa ennen siirtymäsäännöksen voimassaolon päättymistä. Bryssel 22. syyskuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 171, 18.6.1999, s. 17.